|  |  |
| --- | --- |
| *УНИВЕРЗИТЕТ У НИШУ* | *UNIVERSITY OF NIŠ* |
| ***Ф И Л О З О Ф С К И Ф А К У Л Т Е Т*** | ***FACULTY OF PHILOSOPHY*** |
| *18000 Ниш Ћирила и Методија 2 Пош. фах 91* | *18000 Niš  Ćirila i Metodija 2  P. O. Box 91* |
| *Телефон-централа(018)514-312 Деканат 514-311* | *Phone +381 18 514312 Dean+381 18 514311* |
| *Телефакс 514-310* | *Fax +381 18 514310* |
| *e-mail info@filfak.ni.ac.rs* | *e-mail info@filfak.ni.ac.rs* |

1. Regionalni studentski skup u oblasti filozofije i društvenih nauka

u organizaciji studenata filozofije Departmana za filozofiju Filozofskog fakulteta Univerziteta u Nišu:

***„Obrazovanje i nauka između humanističkih ideala, politike i tržišta“***

Prvi poziv za učešće

Poštovani,

Filozofski fakultet Univerziteta u Nišu i udruženje studenata filozofije pozivaju Vas na učešće na studentskom skupu “*Obrazovanje i nauka između humanističkih ideala, politike i tržišta”* koji će se održati 14. i 15. novembra 2014. godine na Filozofskom fakultetu u Nišu.

Ovo okupljanje namenjeno je svim studentima filozofije i društvenih nauka u regiji na osnovnim i mater studijama. Ono je, dakle, interdisciplinarnog karaktera i poziva studente filozofije, psihologije, pedagogije, istorije, književnosti, umetničke kritike, žurnalistike i drugih društveno-humanističkih naučnih oblasti da se prijave i svojim izlaganjem doprinesu uspostavljanju dublje saradnje na nivou studija. Cilj skupa je da podstakne studente na teorijski rad na ovoj problematici i da podseti na njenu važnost i učinkovitost.

Promišljanje obrazovanja i nauke podrazumeva, kako mnoštvo teorijskih perspektiva, tako i raznovrsnost praktične delatnosti koja neposredno određuje njihov razvoj, ciljeve i usmerenja. Teorija je tu da uoči pravilnosti i mogućnosti tih kretanja, da im dâ pojmovni oblik i terminološka određenja, kao i da ih kritički i vrednosno odredi. U današnje vreme područje obrazovanja i nauke doživljava sve snažnije promene, a shodno njima i krize koje je potrebno teorijski osvetliti. Perspektive koje su, prema našem mišljenju, za to najbitnije, jesu upravo perspektive humanističkih ideala, politike i tržišta.

***Važna napomena*:** Ovaj studentski skup formalno će funcionisati kao **sekcija** naučnog skupa „*Nauka i savremeni univerzitet“* (NISUN) koji će se održati u istom periodu u prostorijama Filozofskog fakulteta. Prijave za skup šalju se na adresu naučnog skupa NISUN, koja će dole biti naznačena. Međutim, ukoliko imate pitanja u vezi sa našim skupom, možete ih poslati na mail: **stud.fil.skup.nis.2014@gmail.com**

Prijava:

Studenti zainteresovani za učešće na skupu moraju poslati rezime svoje teme.

Dužina rezimea treba da bude od 200 do 250 reči.

Formalni jezik izlaganja na skupu biće **srpski**(odnosno: **hrvatski**, **bošnjački** ili **crnogorski**) i **engleski**.

Trajanje izlaganja biće **15 minuta**. (\*U skladu sa brojem izlagača, trajanje izlaganja može biti produženo na 20 minuta. Konačno obaveštenje o trajanju izlaganja dobićete uz obaveštenje o prihvatanju rezimea.)

Prijava se vrši **elektronskim putem** na ovoj internet adresi: [**http://www.filfak.ni.ac.rs/konferencije/nauka-i-savremeni-univerzitet-4.html**](http://www.filfak.ni.ac.rs/konferencije/nauka-i-savremeni-univerzitet-4.html)

(\*Napomena: U polju obrasca na internet stranici u kojem morate da navedete ime sekcije, napišite: „Obrazovanje i nauka između humanističkih ideala, politike i tržišta“, odnosno odaberite tu sekciju među ponuđenim sekcijama.)

Učešće na skupu je **besplatno**. Izlagačima će biti obezbeđen smeštaj za 3 dana (13.11.-15.11.) i hrana za vreme trajanja skupa (14.11. i 15.11.).

Rok za slanje rezimea je **20. septembar** 2014. godine.

Obaveštenje o prihvatanju teme dobićete do **20. oktobra** 2014. godine.